Néese áiba èeri wàacanáamitéwa àniawa aléde watàanícataléca Dios yáapicha,
yá wàanàacaté abéechúa mànacàu espíritu báawéeri imàaquéechúa iwicùlidaca.
Yá nacái ucànaca manuí palata uíwacanánái iríwa uwicùlidacái iyúwa.
Uái mànacàuca,
yá uàcatéwa Pablo yáami,
wáami nacái macáita,
yá úumacaté umáidaca cachàini:
“Níái asìanáica,
níái íibaidéeyéi Dios cachàiníiri chènuníiséeri irí,
íná nacàlidacué pirí ìwali yái ichúuliadéeripinácuéca pía yùuwichàacáisi íicha.”
Yá càicaté umànica nalí wawàsi madécaná èeri,
càita íinucaté Pablo yéemìaca usàna.
Yá iwènúacatéwa uípunita,
yá íimacaté espíritu báawéeri irí:
“¡Jesucristo íipidená ìwali,
nuchùulìa pimusúacawa uícha úái inanáica!”
Yáté imusúacawa uícha yáta horacani.
Néese níái mànacàu íiwacanánáica,
náalíacaalíté càmita yéewapiná nacànaca palata quirínama,
yá náibàacaté Pablo,
Silas yáapicha.
Yá natécaté nía náiwacanánái yàataléwa,
yàcalé manuíri ibàacháwalená irìculé.
Yá nàanàidacaté nía náiwitápunái yàataléwa,
yá náimacaté nalí:
“Níái asìanáica,
judíonáica níái,
quéwa càicáaníta,
yá nàanàaca nawènúadaca wàyacalé mìnanái íiwitáise.
Yá néewáidaca wía náiwitáise ìwaliwa yái càmíiripináca yéewa weebáidaca,
wamànica nacái wía romanonáica.”
Yá yàcalé mìnanái idàbaca ìwacácawa canánama Pablo íipunita,
Silas nacái.
Yá náiwitápunái ichùulìaca nawatàaca náicha nabàle chàinisíiri iyú.
Yá nachùulìacaté nacapèedáidaca nía àicu iyú.
Néese idécanáamité nacapèedaca nía madécaná yàawiría,
yáté nàaca namàacaca nía presunái icapèe irìculé,
icáapi irìcu yái icuèrica presunái icapèe,
icùasíwacaténá nía cayába.
Iná idécanáamité yéemìaca yái imàníiripináca,
yá iwàlùadacaté nía aléde imàdáaná imáalàidáaná irìculé,
yá icàwadàaca nacàwa àicunái iyú idènièri nacàwa yàalu.
Quéwa bamuchúami catá,
yá Pablo itàaníca Dios yáapicha,
Silas nacái,
nacántàaca nacái.
Yá nacái áibanái presunái yéemìacaté nasàna.
Néese,
yáté isicúata cáli icusúacawa cachàini,
càita presunái icapèe yàabàliná icusúacawa macáita.
Yá nacái capìi inùmabàlenái yàacùacawa macáita,
cadenanái nacái icaláacawa nàwalíise macáita níái presunáica.
Néese,
yáté icawàacawa yái icuèrica presunái.
Iná iicácaalíté capìi inùma yàacùacawa macáita,
yáté iwatàaca imachetaniwa inúacaténá yáawawata,
iyúunáidacáináté idéca presunái ichúuliacawa.
Quéwa,
yáté Pablo imáidaca irí cachàini:
“¡Picá pinúa píawawa!
¡Chácata wía macáita!”
Yáté ichùulìaca natéca irí abéeri camalási.
Yá iwàlùacatéwa ráunamáita capìi irìculé.
Iná itatáca icalùniwa,
yá yúuwàaca yáawinacawa yùuluì ipùata iyúwa Pablo irí,
Silas irí nacái.
Iná idécanáami imusúadaca néese nía,
yá isutáca yéemìawa nía:
“Píacué asìanáica,
¿càiná iwàwacutá numànica yéewacaténá nuchúuliacawa yùuwichàacáisi íicha?”
Yá náimacaté irí:
“Peebáida Wáiwacali Jesucristo ìwali,
yá pichúuliapinácawa yùuwichàacáisi íicha,
péenibenái yáapichawa,
péenánái nacái.”
Yá nacàlidacaté irí Wáiwacali itàacái,
nalí nacái macáita níái ìyéeyéica icapèe irìcu.
Iná néenialíta,
yáta horacani bamuchúami catá,
yáté presunái icuèriná itéca nía icapèe néréwa,
yá íibacaté náicha nacháuná.
Néese,
yáté nabautizácani,
macáita níái yéenibecawa,
yéenánái nacái.
Néese,
yáté itéca nía icapèe néréwa,
yá yàacaté nayáa.
Yá casíimáicaténi,
náapicha macáita níái ìyéeyéica icapèe irìcu,
neebáidacáináté Dios ìwali.
Néese idécaalíté amaláca,
yáté yàcalé íiwacanánái ichùulìa abénaméeyéi úwinái náimacaténá irí yái icuèrica presunái:
“Pimàaca níara asìanáica,
pichùulìa nàacawa.”
Iná yái icuèrica presunái,
yáté íimaca Pablo irí:
“Níái yàcalé íiwacanánáica nachùulìaca numaàcacuéca pía.
Iná pimusúacuéwa,
pìacuéwa matuíbanáita.”
Quéwa Pablo íimacaté úwinái irí:
“Idéca idénáami nacapèedaca wía wenàiwicanái yáacúalìcu,
éwita canáca nàanèeri wabáyawanáca,
wía nacái romanonáita,
càicáaníta,
yá nàiyàacaté wía presunái icapèe irìculé.
Néeni,
¿cáná nawàwa namàaca wamusúacawa ibàacanéeri iyú?
Càmita.
Níata iwàwacutá yàacawa néese,
níacaténáta imusúadaca wía!”
Néese,
yá úwinái yàaca icàlidaca yàcalé íiwacanánái irí yái tàacáisi Pablo íimáanáca nalí.
Iná néemìacanáamité naináwaná romanonáica nía,
yáté nacalùadacawa.
Néese,
yáté nàacawa presunái icapèe néré.
Yá nasutácaté náicha wawàsi,
náimaca nalí:
“Pimàacacué piwàwa íicha yái báawéeri wamàníiricuéca pirí.”
Yá namusúadacaté nía.
Yá nachùulìacaté nàacawa méetàuculéta yàcalé íicha.
Iná idécanáamité namusúacawa presunái icapèe íicha,
yá nàacatéwa Lidia icapèe néré.
Néese idécanáamité naicáca níái wéenánáica Jesús ìwalíise,
idécanáamité nacái nachàiniada nawàwa,
yáté nàacawa.